
Egység az átláthatatlanságban?

Az Európai Unió a nemzetközi színtér kulcsfontosságú szereplőjeként csak hatékony, aktív globális aktorként, és egyben hiteles nemzetközi szerepvállalással képes megküzdeni a különböző globális szintű kihívásokkal, roblémákkal. Ennek tudatában a Lisszaboni Szerződés számos olyan reformot vezetett be az Európai Unió közös kül- és biztonságpolitikájának területén, melyek lehetővé teszik az EU egységesebb és hatékonyabb fellépését a nemzetközi porondon. Ezen alapfeltevésből kiindulva kiemelkedő jelentőségű az Európai Unió külügyi és biztonságpolitikai főképviselő tisztségének bevezetése, illetve a főképviselő köré kiépülő új apparátus: az Európai Külügyi Szolgálat (EKSZ) létrehozása.
Így a dolgozat e reformok átfogó, részletes vizsgálatán keresztül, arra keresi a választ, hogy az Európai Unió valóban képes-e egy egységesebb és hatékonyabb globális szintű fellépésre, illetve egy koherensebb uniós külpolitika kialakítására, megerősítve ezáltal az EU világban betöltött politikai súlyát
A koherens uniós külpolitika irányába mutató egyéb reformok ismertetése során nagy hangsúly kerül a külügyi és biztonságpolitikai főképviselő tisztség elemzésére: a főképviselőnek köszönhetően miként csökken az EU fragmentált nemzetközi megjelenése, milyen kapcsolata van a főképviselőnek az EU intézményeivel, s hány „kalapot” hord.
Ezt követően a főképviselő személye köré kiépülő új diplomáciai szolgálat mélyebb vizsgálatára kerül sor. A tanulmány nagy hangsúlyt fektet az EKSZ kialakulását övező hatalmi harcra az EU intézményei között. Tekintettel e szervezet sui generis jellegére, a dolgozat során kiemelt figyelem illeti az EU intézményi struktúrájában betöltött szerepét, felépítését, a demokratikus elszámoltathatóság problematikáját. Bár a tanulmány egészét áthatja a közös kül- és biztonságpolitikai tevékenységek ellátása kapcsán felmerülő kompetenciaütközések, mégis elmondható, hogy a Lisszaboni Szerződés által létrehozott új intézményi és jogi keretek olyan lehetőséget jelentenek az EU külpolitikájában, melyek maradéktalan kiaknázásával lehetőség nyílik az EU koherens külpolitikájának megvalósítására, illetve hatékonyabb és hitelesebb fellépésére a nemzetközi porondon.
Kutatómunkám eredményeit a megszokottól eltérően nem konklúzió formájában kívánom összegezni. Alapul véve a főképviselő pozitív értékelését az EKSZ eddigi tevékenységéről, a szervezet még hatékonyabb működését előmozdító javaslatokkal, jövőbe mutató gondolatokkal kívánom zárni a dolgozatomat.



